Fase 4-beurtkrag Woensdag hervat(Foto: Twitter) Nadat Eskom verbruikers oornag ŉ effense blaaskans gegee het en beurtkrag ná 23:00 Dinsdag na fase 2 verminder het, skop fase 4-beurtkrag weer Woensdag om 09:00 in. Eskom sê hy is gedwing om dié stap te doen weens ŉ tekort aan opwekkingskapasiteit wat aan onbeplande instandhoudingswerk toegeskryf is. Een van dié eenhede wat meganiese probleme ondervind, is die Koeberg-kernkragsentrale by Kaapstad. Koeberg se eenheid 1 is van die netwerk ontkoppel weens ŉ fout met een van sy turbines. Die kernkragreaktor bly veilig, maar ŉ seewaterpomp is beskadig en dit kan etlike dae duur voor die eenheid weer aanlyn gebruik kan word. Die fout by Koeberg het tot ŉ verlies van 930 MW aan die netwerk gelei, het Eskom gesê. Teen Dinsdagmiddag het onbeplande instandhoudingswerk tot ŉ verlies van 12 046 MW aan die netwerk gelei, terwyl beplande instandhoudingswerk ŉ verlies van 6 155 MW veroorsaak het.